JTS พุ่งแรง 12% หลังลั่นปี 65 ลงทุนเพิ่ม “ชุดขุดบิทคอยน์” 8.1 พันเครื่อง
JTS พุ่งแรง 12% หลังลั่นปี 65 ลุยลงทุนเครื่องขุดบิทคอยน์อีก 3.3 พันลบ. เพิ่มเป็น 8,100 เครื่อง เสริมประสิทธิภาพในส่วนของการทำรายได้อนาคต และสร้างผลตอบแทนได้ในระยะยาว
21 ก.พ. 2565

ผู้สื่อข่าวรายงานว่า วันนี้ (21 ก.พ. 2565) ราคาหุ้น บริษัท จัสมิน เทคโนโลยี โซลูชั่น จำกัด (มหาชน) หรือ JTS  ณ เวลา 11:00น. อยู่ที่ระดับ 295.00 บาท บวกไป 32 บาท หรือขึ้นไป 12.17% โดยราคาหุ้นทำจุดสูงสุดที่ระดับ 295.00 บาท และราคาทำจุดต่ำสุดที่ระดับ 268.00 บาท ด้วยมูลค่าการซื้อขาย 419.71 ล้านบาท

สำหรับราคาหุ้นบนกระดานของ JTS ยังคงปรับตัวขึ้นอย่างต่อเนื่อง ตอบรับจากกรณีบริษัทฯ ยังคงวางเป้าหมายและแผนธุรกิจในปี 2565 หลังจากในปี 2564 ที่ผ่านมา บริษัท จัสเทล เน็ทเวิร์ค จำกัด (JasTel) ซึ่งเป็นบริษัทย่อยของบริษัทฯ ได้เข้าลงทุนในธุรกิจเหมืองขุดบิทคอยน์ (Bitcoin Mining) ซึ่งได้มีการอนุมัติการจัดซื้อเครื่องขุดบิทคอยน์ที่มีพลังประมวลผลสูง (Total Hash Rate) จำนวน 1,725 เครื่อง พร้อมระบบไฟฟ้าและอุปกรณ์อื่นๆ คิดเป็นมูลค่าการลงทุนในธุรกิจเหมืองขุดบิทคอยน์ จำนวนรวมทั้งสิ้น 437.31 ล้านบาท โดย ณ สิ้นปี 2564 มีจำนวนเครื่องขุดบิทคอยน์ที่ติดตั้งแล้วเสร็จจำนวน 315 เครื่อง ส่วนจำนวนเครื่องขุดบิทคอยน์ที่เหลือจะทยอยส่งมอบในปี 2565
ทั้งนี้แผนการลงทุนเพิ่มเติมในธุรกิจเหมืองขุดบิทคอยน์ในปี 2565 จะทำให้จำนวนเครื่องขุดของบริษัทรวมอยู่ที่ 8,100 เครื่อง โดยมีระบบไฟฟ้าและอุปกรณ์อื่นๆ คิดเป็นมูลค่าการลงทุนประมาณ 3,300 ล้านบาท ซึ่งอยู่ระหว่างการนำเสนอที่ประชุมวิสามัญผู้ถือหุ้น ครั้งที่ 1/2565 ในวันที่ 22 กุมภาพันธ์ 2565 เพื่อพิจารณาอนุมัตินั้น การลงทุนเพิ่มเติมในปี 2565 ดังกล่าวจะเป็นการเพิ่มศักยภาพในการในการขุดบิทคอยน์เพิ่มขึ้นเป็น 1 ล้านTerrahash/s ซึ่งจะทำให้กลุ่มบริษัทเป็นหนึ่งในผู้ประกอบธุรกิจเหมืองขุดบิทคอยน์รายใหญ่สุดในประเทศไทย โดยจะช่วยเพิ่มศักยภาพในการแข่งขัน และสร้างผลตอบแทนได้ในระยะยาว
ส่วนธุรกิจออกแบบและวางระบบสื่อสารและโทรคมนาคม ธุรกิจให้บริการโครงข่ายโทรคมนาคม และธุรกิจจัดหา ออกแบบและวางระบบคอมพิวเตอร์ ยังเป็นธุรกิจหลักที่ทางกลุ่มบริษัทตั้งเป้าหมายในการขยายฐานลูกค้าให้เพิ่มขึ้นแม้นว่าภาวะเศรษฐกิจของประเทศไทยยังคงได้รับผลกระทบจากการแพร่ระบาดของโควิด-19 อย่างต่อเนื่อง โดยเน้นลูกค้ากลุ่มเป้าหมายที่เป็นนิติบุคคลขนาดใหญ่ ผู้ให้บริการอินเทอร์เน็ต (Internet Service Provider) ฯลฯ
สำหรับรายได้รวม ปี 2564 จำนวน 1,877.87 ล้านบาท เพิ่มขึ้น 231.67 ล้านบาท คิดเป็นร้อยละ 14.07 เมื่อเทียบกับปี 2563 โดยในปี 2564 รายได้จากธุรกิจเหมืองขุดบิทคอยน์เข้ามาเป็นปีแรก จำนวน 9.591882 เหรียญบิทคอยน์ คิดเป็นจำนวนเงิน 16.53 ล้านบาท เพิ่มขึ้นร้อยละ 100 ส่วนกำไรสุทธิ อยู่ที่ 221.04 ล้านบาทเพิ่มขึ้นจาก 44.17 ล้านบาทในปี 2563
ขณะเดียวกันผลการดำเนินงานปี 2564 สิ้นสุดวันที่ 31 ธันวาคม 2564 บริษัทมีกำไรสุทธิขยับขึ้นมาอยู่ที่ 221.04 ล้านบาท เพิ่มขึ้น 400.43% เมื่อเทียบกับงวดเดียวกันของปีก่อนกำไรสุทธิ 44.17 ล้านบาท